L 151/52
BG
Официален вестник на Европейския съюз
2.6.2022 г.
Въздушни превозвачи от Русия (65)
На 8 април 2022 г. въздушните превозвачи от Русия, които са експлоатирали едно или повече от въздухоплавателните средства, посочени в съображение 4 или 5 от Регламент за изпълнение (ЕС) 2022/594 на Комисията (12), с Регламент за изпълнение (ЕС) 2022/594 бяха включени в приложение А към Регламент (ЕО) № 474/2006.
(66)
На 28 април 2022 г. Руската федерална агенция за въздушен транспорт (FATA) уведоми Комисията, че счита за неоснователни всички твърдения за нарушения на международните стандарти за гражданско въздухоплаване, както и всякакви опасения във връзка с безопасността, посочени в Регламент за изпълнение (ЕС) 2022/594.
FATA обаче не предостави никаква информация в подкрепа на твърдението си.
(67)
Като част от дейностите си по непрекъснато наблюдение Комисията установи, че са налице доказателства, че въздушният превозвач I Fly е вписал въздухоплавателните средства, посочени в съображение 5 от Регламент за изпълнение (ЕС) 2022/594, в регистъра на въздухоплавателните средства на Русия и че съзнателно е експлоатирал тези въздухоплавателни средства в нарушение на съответните международни стандарти за безопасност.
Вписването на въздухоплавателните средства в регистъра на Русия е извършено без съгласието на собствениците и без последващо сътрудничество, свързано с безопасността, от страна на Ирландския въздухоплавателен орган, в качеството му на призната държава на регистрация на тези въздухоплавателни средства.
(68)
В съответствие с Регламент за изпълнение (ЕС) 2022/594 и общите критерии, определени в приложението към Регламент (ЕО) № 2111/2005, Комисията счита, че по отношение на въздушните превозвачи от Русия списъкът на въздушните превозвачи, които са предмет на оперативна забрана в границите на Съюза, следва да бъде изменен, за да се включи I Fly в приложение А към Регламент (ЕО) № 474/2006.
(69)
В съответствие с Регламент (ЕС) № 965/2012 държавите членки следва да продължат да следят дали въздушните превозвачи, сертифицирани от FATA, действително спазват съответните международни стандарти за безопасност, чрез приоритетно извършване на наземни инспекции на въпросните въздушни превозвачи.
Въздушни превозвачи от Южен Судан (70)
В приложение А или приложение Б към Регламент (ЕО) № 474/2006 никога не са били включвани въздушни превозвачи, сертифицирани в Южен Судан.
(71)
През последните четири години в Южен Судан са настъпили четири произшествия с фатален изход и няколко други произшествия и сериозни инциденти, често с въздухоплавателни средства с подозрителни регистрационни знаци.
(72)
На 26 март 2021 г. Комисията започна консултации с Органа за гражданско въздухоплаване на Южен Судан (SSCAA) в съответствие с член 3, параграф 2 от Регламент (ЕО) № 473/2006.
(73)
При последвалата размяна на кореспонденция SSCAA съобщи, че действието на свидетелството за авиационен оператор (САО) на South Sudan Supreme Airlines, чието въздухоплавателно средство е участвало в произшествие с фатален край, е временно прекратено и че поради подозрения, свързани с регистрацията на въздухоплавателното средство, участвало в това произшествие, SSCAA прави преглед на всички оператори на въздухоплавателни средства и САО в страната.
Освен това SSCAA съобщи, че са в ход действия за подобряване в областта на разработването и прегледа на разпоредбите, ръководствата и обучението.
На 5 ноември 2021 г. бяха предоставени документи, които включват информация относно програмата на SSCAA за инспекции, надзор и одит, както и доклади за прегледите на някои въздушни превозвачи и на регистрирани в чужбина въздухоплавателни средства, опериращи в Южен Судан.
(74)
На 28 март 2022 г.
SSCAA предостави отговорите си на въпросника, изпратен от Комисията на 26 март 2021 г.
Според тях SSCAA все още не е разработил и внедрил ефективна система за надзор.
Освен това SSCAA отбелязва, че макар да не е издавал лицензи или САО и че няма регистрирани въздухоплавателни средства в страната, SSCAA е издал разрешения за експлоатация на въздухоплавателни средства, регистрирани в чужбина, за да изпълняват полети в Южен Судан.
Няма доказателства за каквато и да е надзорна дейност, водеща до издаването на такива разрешения или до съответното непрекъснато наблюдение.
(12) Регламент за изпълнение (ЕС) 2022/594 на Комисията от 8 април 2022 г. за изменение на Регламент (ЕО) № 474/2006 по отношение на списъка на въздушните превозвачи, които са предмет на оперативна забрана или операционни ограничения в границите на Съюза (ОВ L 114, 12.4.2022 г., стр. 49).